ኤርትራውያን ደቀንስትዮ ኣብ ታሪኽ ብረታዊ ተጋድሎ ህዝቢ ኤርትራ ኣንጻር ድርብ ወጽዓ ተቓሊሰን ማዕርነተን ኣረጋጊጸን፤ ተኣምር ሰሪሐን እየን። ኣባላት ሃገራዊ ኣገልግሎት ደቀንስትዮ ኤርትራ፡ ብመሪር ቃልስን መስዋእትን ንዝተረጋገጸት ልዑላዊት ሃገር ክዕቅባን ከወቅባን፡ ከም ዓበይቲ ኣሓተን ማዕርነተን ብተሳታፍነተን ንኸረጋግጻ ሕድሪ ሰማእታተን ተቐቢለን ንሳዋ ወሪደን - ኣብ ሃገራዊ ድሕነትን ህንጸትን ሃገርን እጃመን ኣበርኪተን። ኣብ ምዝገባ መንነትን መስርሕ ረፈረንደምን ሃገራዊ ኣገልግሎታ ፈጺማ፡ ወተሃደራዊ ታዕሊም ክትወስድ ንሳዋ ዝወረደት ኣባል ቀዳማይ ዙርያ ሰናይት ተስፋይ፡ ዋላ እውን ኣብቲ ኣቐዲማ ዝፈጸመቶ ኣገልግሎት ምስ ብጾታን መሳርሕታን ክሳብ ርሑቕ ገጠራት ትጓዓዝ እንተነበረት፡ እቲ ምሕደራን ኣልያን ይኹን ሕጽረት መሰረታዊ ጠለባት ቀረብ ሳዋ፡ ካብ ትጽቢታ ንታሕቲ ምንባሩ ትዛረብ። "ንሳዋ ከንነቅል እንከለኹ ተጋደልቲ ኣሕዋተይ፡ ታዕሊም በዳሂ ምዃኑን ስነ-አእሙራዊ ምቅርራብ እንተዘይገይረ ክኸብደኒ ከም ዝኽእልን መኺሮሙኒ'ኳ እንተነበሩ፡ እቲ ዘጋጠመና ግን ካብቲ ኣብ ሓሳበይ ዝነበረ ኣዝዩ ርሑቕ'ዩ ነይሩ" ብምባል ንዝተሰመዓ ምረት ትገልጽ። ፕሮፌሰር ዓወት፡ "ኤርትራ ጽላሎት እቲ ናይ ቀደም ምስላ'ያ" "ሃገራዊ ኣገልግሎት ቀልጢፉ ዝውዳእ መሲሉና ነይሩ" "ሃጽ ኢልና ክንወጸሎም ይደልዩ ነይሮም እዮም" ኣብ ዝኾነ ሃገር፡ ብወተሃደራዊ ዕስክርና -ብሃገራዊ ኣገልግሎት ይኹን ብምዱብ ሰራዊትነት ዝሓልፍ መንእሰይ፡ ኣብ መስርሕ ከጋጥም ንዝኽእል ብደሆታት ብብቕዓት መታን ክገጥሞ ብጸቢብ መገዲ ክሓልፍ፡ ብጽኑዕ ድሲፒሊን ክቕየድ፡ ግድን እዩ። ስለ ዝኾነ ታዕሊም ሃገራዊ ኣገልግሎትን ኣተሓሕዛኡን ጽንኩር ዝኾነሉ ምኽንያት ካብዚ ዓለማዊ ወተሃደራዊ ክውንነት ዝነቐለ ክኸውን ዝኽእል ይብል ናይ ኣሰልጠንቲ ስልጠና ወሲዱ ዓላሚ ዝነበረ መሓሪ ክብሮም። ምንጪ ስእሊ, YODIT መግለጺ ስእሊ, ኣባል ራብዓይ ዙር ሃገራዊ ኣግልግሎት ዮዲት በኹረጽየን ኣባል ራብዓይ ዙርያ ዮዲት በኹረጽየን ምስ መሰልታ ደቂ ኣንስትዮን ደቂ ተባዕትዮን ንሳዋ ክትከይድ እንከላ፡ ብመጠኑ እውን እንተኾነ ብዛዕባ ሳዋ ደሃይ ነይሩዋ። ኣብ ሃገራዊ ቓልሲ ውፉይ ሓፋሽ ውድባት ነበር ወላዲኣ፡ ንሳዋ ክትወርድ እንከላ ጽብቕቲ ደያሪ ገዚኡ፡ ካብታ እትብገሰላ እዋን ኣትሒዛ ንኹሉ ዘጋጥማ ነገራት ብዝርዝር ክትጽሕፎን ክትስንዶን መኺሩ ኣተባቢዑ እዩ ኣፋንዩዋ። ንሳ ግን ነቲ ዘይተርፍ ሃገራዊ ግቡኣ ፈጺማ ካብኡ ንደሓር ናብ ውልቃዊ ህይወታ ናብ ስርሓን ትምህርታን ክትከይድ ብምድላይ፡ ነቲ " ዘይተርፍ ዕዳ!" ዝበለቶ ሃገራዊ ኣገልግሎት ክትፍጽም ንሳዋ ወሪዳ። ሒዙወን ዝኸደ መራሕ ኣውቶቡስ "ንዓና ኣብጺሑ ቀልጢፉ ናብ ካልእ ስርሑ ግዲ ክምለስ ደልዩ ኮይኑ" ትብል ንሳ፡ ኣብ ጥውይዋይ ኣጻድፍ መገዲ ከረን ከም ኣብ ጎላጉል ብፍጥነት እናተሓምበበ ኣስታት ፍርቂ ለይቲ ኣቢሉ ንሳዋ ስለ ዘእተወን ከቢድ ድኻም ከም ዝነበረን ትዝክር። ናብቲ ቀንዲ መዓስከር ቅድሚ ምእታወን ንዝደኸመ ኣስታት ፍርቂ ሰዓት ጉዕዞ ኣብ ዝወስድ ርሕቀት ኣራጊፎም ሰሳንጥአን ተሰኪመን ብእግሪ ክጓዓዛ ምስ ሓበሩወን ሰምቢደን። ሳዋ፡ 'መንፈሳዊ ዝኾነ ሰብ ከም ጓል'ዩ ዝሕሎ' "ሃገራዊ ኣገልግሎት ማሕበራዊ ውህደት ዝፈጥር ባይታ'ዩ" እቲ እዋን ፍርቂ ለይትን ጸልማትን ስለ ዝነበረ ኩሉ ነገር ከቢዱወን ሳናጡአን ደርብየን ከም ዝተጓዕዛን ብዘይ መንጸፍን ክዳንን ከም ዝሓደራ ትዝክር። ንጽባሒቱ ኩለን እተን ሳንጥአን ደርብየን ዝመጽኣ ከም እተቐጽዓ እውን ትዝክር። እቶም ኣለይትን ዓለምትን ኣብታ መጀመርታ ንሳዋ እግረን ዝረገጻላ መዓልቲ ብመቕጻዕትን ታህዲድን ስለ ዝተቐበሉወን ከኣ "ኣብ ዘይፈልጦ ገሃነመ እሳት ዝኣተኹ ኮይኑ እዩ ተሰሚዑኒ" ትብል። ታዕሊም ምስ ጀመራ ግን በብቑሩብ ነቲ ኩነታት እናተለማመደቶ ከይዳ። ኣብ መበል 19 ዙርያ ናብ ሃገራዊ ኣገልግሎት ዝወረደት መኣዛ እውን ተመሳሳሊ ዝኽሪ እዩ ዘለዋ። ንትሕተ ቕርጺ ሳዋ ብዝምልከት ካብቲ ቀዳሞት ዙርያታት ዘማርርሉ ተመሓይሹ ስለ ዝጸንሐ ተቐቢላቶ እያ። ነቲ ኣተሓሕዛን ኣልያን ከኣ ወተሃደራዊ ታዕሊም ስለ ዝኾነ ንዝኾነ ጽንኩር ክትዳሎ ካብ ሰለስተ ተጋደልቲ አሕዋታ ስለ ዝተመኽረት ኣይተማረረትን - ንዘጋጠማ ኩሉ ተቐቢላቶ እያ። ታዕሊማ ወዲኣ ኣብ ሰራዊት ምስተወዘዐት ግን ኣብ ልዕሊ ሓደ - ሓደ ደቀንስትዮ ዝነበረ ኣተሓሕዛን ወጽዓን ይስማዓ ምንባሩ ትገልጽ። ንምንታይ 'ፌሚኒስት' ኮይነ?
